13. nedeľa C (30. jún 2013)  
**Gal 5:1, 13-18**Juraj Feník

***Túto slobodu nám vydobyl Kristus. Stojte teda pevne a nedávajte sa znova zapriahnuť do jarma otroctva. Lebo vy ste povolaní pre slobodu, bratia, len nedávajte slobodu za príležitosť telu, ale navzájom si slúžte v láske! Veď celý zákon sa spĺňa v jedinom slove, v tomto: "Milovať budeš svojho blížneho ako seba samého!" Ale ak sa medzi sebou hryziete a žeriete, dajte si pozor, aby ste sa navzájom neponičili. Hovorím však: Žite duchovne a nebudete spĺňať žiadosti tela. Lebo telo si žiada, čo je proti duchu, a duch, čo je proti telu. Navzájom si odporujú, aby ste nerobili to, čo chcete. Ale ak vás vedie Duch, nie ste pod zákonom.***

Naďalej sa pri nedeľných bohoslužbách stretávame v druhom čítaní s Listom Galaťanom, z ktorého sa nám dnes dostáva kúsok z tzv. parakletickej časti. Ide o tú alebo tie pasáže v Pavlových listoch, v ktorých Pavol usmerňuje správanie adresátov, t. j. napomína alebo povzbudzuje k určitému typu konania. V začiatku piatej kapitoly Galaťanom (5:1), ktorý nám ponúka dnešné čítanie, sa zvyčajne vníma práve otvorenie parakletickej časti tohto listu.

List Galaťanom sa príležitostne označuje ako *magna charta* kresťanskej slobody. Toto označenie je výstižné, ak si uvedomíme to čo sa v týchto zamysleniach už viackrát opakovalo, že Pavol sa snaží týmto listom podnietiť Galaťanov k tomu, aby nepadli za korisť židovským agitátorom, ktorí sa im snažia nanútiť spôsob života pod židovským zákonom. Galaťania sú slobodní od zachovávania predpisov židovského zákona. Nemusia sa nechať obrezávať a nemusia dodržiavať iné predpisy Zákona. A práve povzbudenie k tejto slobode je vyjadrené na začiatku dnešného čítania. Galaťania majú pevne stáť a nenechať sa zapriahnuť do jarma otroctva, ktoré by im chceli nasadiť židovskí agitátori. Pod slobodou v tomto kontexte Pavol myslí slobodu od Zákona, ktorú si majú galátski kresťania pochádzajúci z pohanstva vysoko ceniť. Majú zostať slobodní, t. j. nezotročení pod tlakom agitátorov.

Dnešné čítanie ďalej ponúka citáciu prikázania lásky, ktoré Pavol uvádza iba na tomto mieste a v Rimanom 13. Povzbudenie k vzájomnej láske pekne zapadá do celkovej stratégie listu. Už zo synoptických evanjelií je nám známa debata Ježiša so zákonníkom, v ktorej je Ježiš vyzvaný identifikovať hlavné prikázanie Zákona. Ježiš bez dlhého premýšľania poukazuje na príkaz lásky k Bohu a k blížnemu ako na dva piliere Zákona. Táto debata je výrazom vnútrožidovskej polemiky o najdôležitejšom prikázaní Zákona. Pavol v Liste Galaťanom argumentuje obdobne a predsa s určitým posunom. Nevstupuje do debaty o najzávažnejšom prikázaní Zákona, ale zvláštnym postupom ukazuje, že dodržanie príkazu lásky znamená naplnenie celého Zákona, všetkých ostatných prikázaní. Človek, ktorý sa správa podľa prikázania lásky, splnil aj všetky ostatné partikulárne predpisy Zákona, pretože celý Zákon má svoj vrchol práve v tomto konkrétnom prikázaní. Pre Galaťanov to znamená, že aj oni, hoci nemusia dodržiavať predpisy Zákona a sú od neho slobodní, uskutočňovaním príkazu lásky vlastne zadosťučinia židovskému Zákonu. Inak povedané, Galaťania síce nemusia zachovávať individuálne predpisy Zákona, ale aj pre nich platí povinnosť milovať blížneho, ktorú židovský Zákon žiada. A naplnením tohto prikázania dodržia celý židovský Zákon. Sú síce slobodní od Zákona, ale nie sú oslobodení od povinnosti milovať blížnych. Ani nikto z nás.